Amerikinis sėjikas
Amerikinis sėjikas arba amerikinis dirvinis sėjikas (Pluvialis dominica) – sėjikinių (Charadriidae) šeimos paukštis. Gyvena arktinėje ir subarktinėje tundroje, slėniuose ir sausose aukštumose, apaugusiose neaukšta augalija, dažniausiai – kerpėmis ir samanomis. Išsiritus jaunikliams persikelia į drėgnesnes, kiminais apaugusias vietas. Per Europą migruoja, reguliariai stebimas Didžiojoje Britanijoje, Vidurio Europoje retas. Lietuvoje neperi, stebimi atsitiktinai užklystantys individai.